Vilnius, 2019 m. gruodžio 9 d.

# Prieš didžiąsias metų šventes „Lidl“ atidaro dar dvi naujas parduotuves

# Plėtrą Lietuvoje tęsiantis prekybos tinklas „Lidl“ prieš didžiąsias metų šventes atidarys dar dvi parduotuves. Gruodžio 16 d. viena tinklo parduotuvių duris atvers Vilniuje, Ukmergės g. 256, o antroji tą pačią dieną bus atidaryta Kaune, adresu Jonavos g. 40. Naujų parduotuvių atidarymai šiuose Lietuvos miestuose iš viso sukurs daugiau nei 80 naujų darbo vietų.

**Naujoji „Lidl“ parduotuvė – vilniečių patogumui**

Nauja „Lidl“ parduotuvė Vilniuje įsikurs itin dinamiškoje ir judrioje sostinės dalyje bei bus orientuota į pirkėjo patogumą bei greitą apsipirkimą. Ši „Lidl“ parduotuvė išskirtinė tuo, jog yra integruota į Vilniaus architektūros gide esantį pastatą bei įgaus simbolinį naują pavadinimą – *„Lidl Haus“*. Šiame pastate po vienu stogu atvykę pirkėjai turės galimybę ne tik apsipirkti, bet ir apsilankyti trečiame pastato aukšte esančiame sporto klube, pasinaudoti kitomis, po vienu stogu esančiomis, paslaugomis. Parduotuvės dizainas taip pat pritaikytas prie pastato, todėl interjere vyrauja balta spalva.

Atnaujintoje automobilių stovėjimo aikštelėje prie „Lidl“ parduotuvės, prekybos tinklas pirkėjams suteiks galimybę parkuoti automobilį nemokamai. Naujoje parduotuvėje bus įrengtas terminalas, kuriame suvedus valstybinį automobilio numerį, automobilį bus galima parkuoti 60 minučių nemokamai.

**Įsikurs Kauno senamiesčio prieigose**

Kaune, Jonavos g. 40 naujai atidaroma „Lidl“ parduotuvė – jau aštuntoji prekybos tinklo parduotuvė šiame mieste bei pirmoji tinklo parduotuvė Kauno centre. Judrioje miesto dalyje, senamiesčio prieigose, atidaromos parduotuvės pastato fasado apdaila pritaikyta prie Kauno senamiesčio architektūros – panaudotos medžiagos ir spalviniai sprendimai pasirinkti pritaikant juos prie senamiesčio architektūros. Atsižvelgus į Kauno miesto urbanistikos specialistų rekomendacijas, parduotuvės fasadų apdailai buvo panaudotas specialiai pasirinktas raudonos spalvos klinkeris ir tamsių atspalvių apdailos plokštės, kurios spalviškai pritaikytos prie vyraujančios senamiesčio architektūros.

Atidarydamas naują parduotuvę prekybos tinklas „Lidl“ prisidėjo ir prie miesto infrastruktūros pagerinimo. Buvo rekonstruota vieša, Kauno miesto savivaldybės administracijai priklausanti, aikštelė, kurioje įrengta apie 100 automobilių stovėjimo vietų. Jonavos g. taip pat sutvarkyta pėsčiųjų zona, naujai įrengti pėsčiųjų takai, poilsio suoleliai, šiukšliadėžės, gatvių apšvietimas, aplinka apsodinta medžiais. Taip pat buvo rekonstruota greta parduotuvės esanti Ievų tako dalis, joje įrengta apie 500 kv. m. šaligatvio dangos. Netoliese naujos parduotuvės „Lidl“ taip pat įgyvendino sprendimus, kurie prisidės prie saugesnio transporto priemonių ir pėsčiųjų eismo organizavimo.

# Prieš didžiąsias metų šventes – galimybė prisidėti geru darbu

# Naujuosiuose prekybos centruose taip pat įrengtos vadinamosios ekostotelės su taromatais, talpomis popieriaus, plastiko bei kitoms atliekoms, baterijoms ir smulkiai elektros įrangai. Pirkėjai taip pat turės galimybę prisidėti prie beveik dvejus metus vykdomo „Lidl“ paramos projekto „Už saugią aplinką mūsų vaikams“. Grąžinant užstato sistemos ženklu pažymėtas pakuotes į taromatus visose „Lidl“ parduotuvėse, sukauptą užstatą keliais mygtukų paspaudimais galima skirti vaikų dienos centrus valdančioms organizacijoms. Bendrovė, savo ruožtu, gyventojų paaukotų pinigų sumą padvigubina.

# Šiose, kaip ir visose šio tinklo parduotuvėse, įrengtas išorinis automatinis širdies defibriliatorius. Jis skirtas gaivinti žmogų bei padeda atkurti širdies ritmą dar iki atvykstant medikams. Šiuo aparatu yra apmokyti naudotis visi „Lidl“ darbuotojai, o svarbiausia – juo gali naudotis kiekvienas, net ir neturintis medicininio išsilavinimo. Šis modernus, automatinis prietaisas prekybos centre užtikrina maksimalų saugumą.

Naujai atidaromos „Lidl“ parduotuvės – bus jau 46-oji ir 47-oji Lietuvoje. Šiuo metu „Lidl“ parduotuvės veikia Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine bei Šilutėje.

Daugėjant prekybos centrų, įmonė aktyviai ieško darbuotojų – visi darbo įvairiuose „Lidl“ administracijos padaliniuose bei parduotuvėse pasiūlymai nuolat atnaujinami bendrovės karjeros portale <http://karjera.lidl.lt>. Visai neseniai „Lidl Lietuvai“ buvo suteikti prestižiniai „Top Employer Lietuva“ ir „Top Employer Europe“ sertifikatai, skiriami įmonėms už itin geras darbo sąlygas. Taip pat šiemet portalo „CV-Online“ surengtuose „TOP darbdavio 2018“ apdovanojimuose bendrovė „Lidl Lietuva“ antrus metus iš eilės pelnė 1-ąją vietą tarp visų dalyvavusių prekybos įmonių.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Tel. +370 5 267 3228, mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)